হলুদ কার্ড দেখে নেই নেমার দ্য সিলভা স্যান্টোস জুনিয়র। চোটের জন্য পাওয়া যাবে না জেরার পিকে এবং রাফিনহা’কে। মঙ্গলবার কোপা দেল রে সেমিফাইনালের দ্বিতীয় লেগে আতলেতিকো দে মাদ্রিদের বিরুদ্ধে লুইস এনরিকের ভরসা দুর্দান্ত ফর্মের লিওনেল মেসি।
চলতি মরসুমে এখনও পর্যন্ত ২৮টি গোল করেছেন মেসি। প্রথম লেগে আতলেতিকোর বিরুদ্ধেও গোল ছিল তাঁর। সোমবার সাংবাদিক সম্মেলনে বার্সেলোনা ম্যানেজার লুইস এনরিকের স্বীকারোক্তি, ‘‘ওকে নিয়ে আপনাদের কাছে নতুন কী বলব, সেটা নিয়ে আমাকে অনেক চিন্তাভাবনা করতে হয়। কিন্তু তারপরেও কিছু খুঁজে পাই না।’’ আরও বলেছেন, ‘‘সমস্ত কৌতূহলের জবাব রয়েছে ওর অবি‌শ্বাস্য ফুটবলে। এর চেয়ে বেশি কিছু বলার নেই।’’
মঙ্গলবার ক্যাম্প ন্যু’তে ম্যাচ ড্র রাখতে পারলেই ফাইনালে পৌঁছে যাবে বার্সেলোনা। তবে ঘরের মাঠেও জয়ের ধারা বজায় রাখতে বেশি আগ্রহী এনরিকে। তিনি বলেছেন, ‘‘বড় ম্যাচে জয় কীভাবে ছিনিয়ে নিতে হয়, তা খুব ভালই জানে ফুটবলাররা।’’ যোগ করেছেন, ‘‘আতলেতিকো মরিয়া হয়েই নামবে। ওদের খাটোনজরে দেখছি না। আমরাও জয়ের মানসিকতা নিয়ে নামব।’’ এনরিকে ইঙ্গিত দিয়েছেন, মঙ্গলবারের ম্যাচে ফিরতে পারেন আন্দ্রে ইনিয়েস্তা। তিনি বলেছেন, ‘‘চোট সারিয়ে আগের চেয়ে ইনিয়েস্তা অনেকটাই সুস্থ হয়ে উঠেছে। নিয়মিত দলের সঙ্গে অনুশীলনও করছে। ওকে ম্যাচে খেলাতেও পারি।’’
প্রশ্ন উঠেছে নেমার দ্য সিলভা স্যান্টোস জুনিয়রের সাম্প্রতিক গোলের খরা নিয়েও। এনরিকে বলেছেন, ‘‘ওর গোল না পাওয়া নিয়ে আমি উদ্বিগ্ন নেই। নেমার অনেক বড়মাপের ফুটবলার। ও জানে কীভাবে ফিরে আসতে হয়।’’